राजस्थान रॉयल्स-रॉयल चैलेंजर्स मैच बारिश की भेंट चढ़ा  
बेंगलूर रॉयल चैलेंजर्स और राजस्थान रॉयल्स के बीच होने वाले मैच को लगातार बारिश के कारण एक भी गेंद फेंके बिना रद्द करना पड़ा।
बेंगलूर रॉयल चैलेंजर्स और राजस्थान रॉयल्स के बीच होने वाले इंडियन प्रीमियर लीग मैच को लगातार बारिश के कारण एक भी गेंद फेंके बिना रद्द करना पड़ा।  मैच रद्द होने से दोनों टीमों को एक-एक अंक मिला।  इसके साथ ही राजस्थान रॉयल्स की टीम पांच मैचों में दो जीत, दो हार और एक बेनतीजा मैच के साथ पांच अंक जुटाकर आईपीएल तालिका में दूसरे स्थान पर पहुंच गई है।  कोलकाता नाइट राइडर्स की टीम चार मैचों में तीन जीत से छह अंक जुटाकर शीर्ष पर चल रही है।  दूसरी तरफ मैच रद्द होने का खामियाजा बेंगलुरू की टीम को भुगतान पड़ा जिसके लिए यह मैच जीतना काफी जरूरी थी। बेंगलुरू के अब पांच मैचों में सिर्फ एक जीत से तीन अंक हैं और यह टीम अंक तालिका में 10 टीमों के बीच नौवें स्थान पर चल रही है।  मैच की शुरुआत से पहले ही बेंगलुरू में बारिश शुरू हो चुकी थी और काफी समय तक बारिश की आंख मिचौली चलती रही। मैदानी अंपायरों रूडी कर्स्टजन और बिली डाक्ट्रोव ने हालांकि लगभग तीन घंटे तक इंतजार किया और इस दौरान कई बार निरीक्षण करने के बाद अंतत: लगभग 10 बजकर 55 मिनट पर मैच रद्द करने का फैसला किया।